Návrh 
na úhradu príspevku na spolufinancovanie spoločných projektov 
Slovenskej republiky a  Organizácie pre ekonomickú spoluprácu a rozvoj (OECD) v rokoch 2012 - 2014

Od získania plnoprávneho členstva v OECD v roku 2000 sa Slovenská republika podieľa na financovaní činnosti organizácie formou povinného členského príspevku, ktorého výška sa každoročne vypočítava podľa tzv. príspevkovej škály stanovenej na základe priemeru HDP danej krajiny za tri predchádzajúce roky. SR patrí medzi krajiny s najnižšou príspevkovou škálou. Členský príspevok SR do OECD je každoročne hradený z účelových rozpočtových prostriedkov kapitoly MZV SR na základe uznesenia vlády SR č. 412/2005. Okrem MZV SR platí SR členské príspevky do špecializovaných programov OECD aj prostredníctvom iných rezortov (MŠ SR, MH SR a ÚJD SR). 

Neoddeliteľnou súčasťou rozpočtu OECD sa v zmysle rozhodnutia Rady z 18.12.2008 stali aj dobrovoľné príspevky členských krajín. Pokrývajú významnú časť rozpočtových potrieb organizácie, pričom prichádzajú nielen od členských krajín, ale aj od nečlenských krajín, Európskej komisie, medzinárodných organizácií a výnimočne aj od súkromných nadácií. Dobrovoľné príspevky odrážajú záujmy členských krajín o konkrétne programy, projekty a iniciatívy a tým aj do istej miery ovplyvňujú smerovanie organizácie. Významná časť dobrovoľných príspevkov je určená na vypracovávanie tematických národných štúdií, špecializovaných expertíz, alebo smeruje na podporu spolupráce s nečlenskými krajinami OECD. Finančné prostriedky získavané touto formou sú dôležitou súčasťou rozpočtu OECD, keďže slúžia na financovanie programov a projektov OECD, ktoré nie sú hradené z hlavného rozpočtu organizácie a umožňujú tak zapojenie vybraných (projektovo kvalifikovaných) členských krajín do práce organizácie. Za dobrovoľný príspevok sa považuje ten príspevok, ktorý príde na účet OECD v súlade s podmienkami. 

SR poskytovala dobrovoľné príspevky na spoločné projekty s OECD v rokoch 2001 - 2006 na základe uznesenia vlády SR č. 1051/2000, ktorým bola každý rok vyčlenená čiastka v objeme 68 600 EUR v rozpočte kapitoly MZV SR v kategórii účelových prostriedkov, určených na úhrady príspevkov SR do medzinárodných organizácií. Na roky 2008 – 2011 bolo financovanie spoločných projektov SR a OECD pokryté uznesením vlády SR č. 1040/2007, ktoré bolo zmenené uznesením č. 614/2008. Zmenou sa použitie každoročne alokovanej sumy z rozpočtu MZV vo výške 70 000 EUR rozšírilo z transferu do medzinárodnej organizácie aj o transfer gestorskej rozpočtovej organizácii v SR. Týmto sa umožnilo spolufinancovať aj projekty spolupráce SR a OECD, ktoré nepredpokladali poskytnutie dobrovoľných príspevkov pre OECD. Keďže prekladatelia projektov (ministerstvá a štátne inštitúcie) preferovali využitie finančných prostriedkov v SR, nie všetky príspevky mohli byť vykázané  ako dobrovoľné príspevky pre OECD. Takýto mechanizmus formálne plnil už len čiastočne pôvodný zámer zabezpečiť participáciu SR na financovaní OECD formou dobrovoľných príspevkov. 

MZV SR považuje za dôležité prostredníctvom dobrovoľných príspevkov finančne podporovať špecifické spoločné projekty SR s OECD aj v ďalších rokoch. Doterajšia prax potvrdzuje, že poskytovanie príspevkov tohto typu pozitívne vplýva na vnímanie členskej krajiny, jej miesta v organizácii, aj na pripravenosť OECD realizovať projekty podľa špecifických potrieb krajiny.   

V záujme zintenzívnenia a zefektívnenia aktivít SR v OECD sa zvýši úloha Koordinačného výboru pre pôsobenie SR v OECD v procese predkladania, výberu a schvaľovania spoločných projektov vrátane ich implementácie a vyhodnotenia a tiež v zabezpečení zlepšenia informovanosti rezortov a odbornej verejnosti o podmienkach prípravy a predkladania projektov. Pre zvýšenie transparentnosti procesu budú predkladané projekty musieť byť zosúladené s programovým vyhlásením vlády a tiež s prioritami pôsobenia SR v OECD pre daný rok, ktoré budú definované a schválené  Koordinačným výborom.  Priority SR na rok 2012 sú uvedené v prílohe. Proces predkladania a výberu projektov sa bude riadiť "Mechanizmom výberu spoločných projektov SR a OECD", ktorý bol schválený vedením MZV SR dňa 3. júla 2008. Mechanizmu bude posilnený o  prvok hodnotenia realizácie a prínosu spoločného projektu v súlade s programovými prioritami. 

 Koordinačný výbor, v spolupráci so SM SR pri OECD v Paríži, prerozdelí finančné prostriedky pre vybrané projekty aj s ohľadom na jednotlivé oblasti záujmu (tzv. „output areas“) tak, ako sú pre daný rok zadefinované v Programe práce a rozpočtu OECD (PWB). 

 Podmienkou pridelenia príspevku z alokovanej ročnej sumy bude splnenie podmienok OECD pre vykázanie dobrovoľného príspevku. Financovanie spoločných projektov formou dobrovoľných príspevkov SR bude tak transparentnejšie, v súlade s finančnými pravidlami organizácie OECD a v súlade s jasne načrtnutými prioritami SR. 

Aktualizáciou Mechanizmu výberu spoločných projektov SR a OECD sa tiež zvýši transparentonosť procesu ako aj vyhodnotenie realizácie projektov a ich prínosov pre SR    Koordinačným výborom pre pôsobenie SR v OECD.

Berúc do úvahy uvedené MZV SR navrhuje pre roky 2012 – 2014 príspevok SR na spolufinancovanie spoločných projektov s OECD nasledovne:

Rok 	Príspevok
 EUR	
2012	70 000	
2013	70 000	
2014	70 000	

* finančné prostriedky na roky 2012 - 14 sú rozpočtovo kryté v rámci vládneho návrhu rozpočtu MZV SR